《安宁州温泉》
清代·汪如洋

连山袤三迤，水脉珍璧珙。洑纡或地中，沸作醴源涌。

砂泉澈如镜，矿穴浊于湩。能为春云蒸，暖意沃顶踵。

兹汤擅第一，臭味屏阘茸。澡身有神功，五体急投勇。

虽非八功德，信是妙莲种。其旁绀宇崇，松羔夜涛汹。

梦魂骊山高，挟我去秦陇。荒哉轧荦儿，绣褓六宫宠。

腥闻孰荡涤，垢腻犹积壅。岂如天南陬，神瀵山灵拥。

揭额古未闻，升庵作之俑。庶几灵台春，衫袜脱械拲。

达官供顿停，蕞尔汤沐巩。奈何槃勺微，刻画到榱栱。

缅彼饮泉风，监兹一神悚。

作者简介：（1755—1794）浙江秀水人，字润民，号云壑。乾隆四十五年进士。官修撰，云南学政。博览典籍，雄于文章，工诗。有《葆冲书屋诗集》。